"Xogħol l-infermiera jmur lilhinn milli nqassmu l-pilloli lill-pażjeni u jimmedikawhom", hekk qalet lil Newsbook.com.mt tkellem Clare Attard li għadha kif lestiet il-kors ta' infermiera ftit tax-xhur ilu. "Xogħolna hu li nippruvaw noħolqu tbissima fuq fomm il-pazjent. U meta l-pazjenti jaslu fl-aħħar inkunu magħhom, inżommulhom idejhom biex nagħmlulhom kuraġġ waqt li jkunu qegħdin imutu." L-esperjenza ta' Clare Attard kienet partikolari għax hija waħda mill-istudenti li kienu jistudjaw biex jilħqu infermiera waqt li kellhom iħabbtu wiċċhom mal-pandemija tal-Covid-19. "Tisma' xi jkollu xi jgħidlek il-pazjent" Hija saħqet li l-professjoni tal-infermiera hija sabiħa għax ma tħarisx biss lejn il-pazjent b'mod mediku iżda tisma' l-pazjent għal dak li għandu x'jgħidlek. Hija qalet li l-kors tal-infermiera jgħallmek ħafna u jgħinek tikber ħafna, mhux biss fl-edukazzjoni iżda wkoll bħala persuna. L-eks studenta appellat lill-istudenti li deħlin l-Università biex jidħlu fil-kors tal-infermerija u ma jibżgħux mill-pandemija. Clare qalet li hu ta' privileġġ li tista' tgħin pazjent li ma tagħżilx. Clare Attard qalet li l-kors tal-infermiera huwa mod kif int ikollok ħafna abiltajiet u tgħaqqadhom f'daqqa għall-ġid tal-pajjiż. Il-pandemija tal-COVID-19 ġiet fit-tieni u fit-tielet sena tal-kors li Clare kienet qiegħda ssegwi. Clare qalet li sa xħin taqbad ir-ritmu tal-lezzjonijiet online u tara li tlaħħaq tmur il-placements batiet ftit iżda mbagħad drat. Waqt il-placements, Clare qalet li kien hemm ħafna infermiera li kienu ta' għajnuna għall-istudenti. Fil-bidu kien hemm ħafna inċertezzi fost il-pazjenti u kellhom biża' mill-pandemija iżda mbagħad bdew jindunaw li kienu f'post ta' għajnuna. Clare irrakkontat li darba kien hemm pazjenta li kienet anzjuża ħafna għax rat lill-infermiera lebsin bl-ilbies protettiv. Kompliet tgħid li mbagħad qattgħet ftit ħin magħha u spjegatilha li hi qiegħda f'post sikur u li huma qegħdin jieħdu ħsiebha. "L-istudenti kienu b'saħħithom waqt il-pandemija" Dr Trevor Abela Fiorentino f'kumment li ta lil Newsbook.com.mt qal li hu bħala kordinatur tal-programm seta' jesperjenza r-reżiljenza tal-istudenti. Kompla jgħid li l-kooperazzjoni u s-sforz li l-istudenti għamlu kien stroardinarju. Dr Trevor qal li l-istudenti setgħu jkomplu jagħmlu x-xogħol tal-iskola u l-placements u kif ukoll amministraw it-tilqim tal-Covid-19, ħafna drabi jsiru jafu ftit siegħat qabel. Dr Trevor qal li l-pandemija tal-Covid-19 ippreżentat diversi sfidi mhux biss għax l-istudenti kellhom jitgħallmu online iżda għax ġew affetwati wkoll il-placements. Dan minħabba li riedu jżommu l-ispazju u anke minħabba li kien hemm min spiċċa f'iżolament. Fl-aħħar huwa awgura lill-infermiera kollha li gradwaw din is-sena u minkejja d-diffikultajiet kollha li kellhom, setgħu jkomplu l-kors b'suċċess. Il-koordinatur tal-programm spjega li f'Ottubru se jkunu qegħdin jilqgħu studenti ġodda u se jkunu qegħdin jitgħallmu ħafna. Huwa qal li din hi esperjenza unika li se tkun qegħda issawwarhom personalment u professjonalment. Kif inhu l-kors tal-infermiera? Il-kors tal-infermiera tista' tagħmlu full-time jew part-time. Jekk wieħed jagħmlu part-time, idum ħames snin biex ilestiħ filwaqt li full-time idum 3 snin. Il-kors huwa maqsum f' żewġ komponenti, fit-teorija u fil-prattika. Il-prattika hija koordinata minn infermiera esperjenzati li jgħallmu lill-istudenti fuq il-post tax-xogħol. Informazzjoni fuq il-programm tal-korsijiet huwa offrut fuq il-website tal-Università ta' Malta. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_612a8d5bb989a_rand.td-a-rec-img{text-align:left}.td_uid_3_612a8d5bb989a_rand.td-a-rec-img img{margin:0 auto 0 0}